
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-310-22 -096


Днес, 06.10.2022 г. в град София, Комисията за противодействие на корупцията и за отнемане на незаконно придобитото имущество, в състав:


Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-122 от 06.04.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с вх. № ЦУ01/С-310/23.03.2022 г. на КПКОНПИ. 
Производството е образувано срещу проф. д-р Добромир Димитров – ректор на Медицински университет (МУ) - П.
По същество в сигнала се съдържат твърдения, че освен ректор на МУ – П., проф. д-р Димитров е също и медицински управител на HIFU център „С.М.“ към УМБАЛ „***“ ООД, а след проведен на 19.01.2022 г. конкурс – и началник на клиника „Онкологична хирургия“ към УМБАЛ „*** ЕАД, град П. Твърди се още, че при това смесване на функции в държавно и в частно лечебни заведения със сходни предмети на дейност - възниква въпросът чии интереси приоритетно защитава проф. д-р Димитров. Посочва се, че съвместяването на трите ръководни длъжности поставя в хипотеза на конфликт на интереси проф. д-р Добромир Димитров, а същевременно рефлектира и върху качеството на обслужване в двете болници. Към сигнала  са приложени извадки от електронните страници на УМБАЛ „***“ ООД и УМБАЛ „*** ЕАД, град П., както и копие от жалба, адресирана до Министерство на здравеопазването на Република България, ведно със становище на заместник - министъра на здравеопазването по същата.
          С оглед изнесените твърдения, Комисията е изискала и събрала следните доказателства: писмо с вх. № ЦУ-01-2962#4/21.04.2022 г. на КПКОНПИ от ректора на МУ – П.; с писмо с вх. № ЦУ-01-2962#5/21.04.2022 г. на КПКОНПИ са представени заверено копие на протокол от заседание на Общото събрание на МУ – П., проведено на 13.05.2021 г., както и заверено копие от договор за управление на МУ – П., № Д01-134/26.05.2021 г.; с писмо с вх. № ЦУ-01-2962#6/21.04.2022 г. на КПКОНПИ са представени: Заповед № РД 16-449/19.10.2021 г. за провеждане на конкурс, копие от публикация във вестник „Посоки“, брой 83 от 12.11.2021 г., заверено копие от заповед № РД 16-450/19.10.2021 г. за определяне на комисия по проверка и допускане на кандидати за участие в конкурс, заверено копие от протокол от проведената процедура по проверка и допускане на кандидати до конкурс, заверено копие от заповед № РД 16-451/19.10.2021 г. за определяне на комисии за конкурсна процедура, копие от протокол от проверка на цифрови сертификати за COVID-19 на комисиите и участниците в конкурсната процедура, копия от декларации за безпристрастност на членовете на Комисия I, копие от протокол на Комисия I с резултати от проведения конкурс, ведно с приложение №1 към същия, копие от контролен лист №4; с писмо с вх. № ЦУ-01-2962#7/29.04.2022 г. на КПКОНПИ са представени заверено копие от трудов договор № 63/30.11.2017 г. и допълнително споразумение № 005/10.11.2021 г. към същия; с писмо с вх. № ЦУ-01-2962#9/30.08.2022 г. на КПКОНПИ са представени – договор от 04.04.2022 г., ведно с три допълнителни споразумения към същия – от 04.04.2022 г., от 12.04.2022 г. и от 03.05.2022 г., заверени копия от трудов договор № 13/27.12.2007 г. и допълнително споразумение № 674/08.09.2021 г., заверени копия от два броя договори за консумативи, подписани съответно на 15.05.2021 г. и на 15.05.2022 г., копие от споразумение за използване на апаратура от 17.12.2021 г., заверени копия от договор от 02.11.2021 г. и анекс от 01.06.2021 г. към договор от 30.10.2020 г.
Служебно е извършена справка в НБД „Население“, Търговски регистър и регистър на юридическите лица с нестопанска цел и Регистър за уведомленията за трудовите договори и уведомления за промяна на работодател.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени три имена, адрес и телефон за връзка, и е подписан от сигналоподателя.
Видно от протокол от заседание на Общото събрание на МУ – П., проведено на 13.05.2021 г., за ректор на МУ – П. с четиригодишен мандат е избран проф. д-р Добромир Димитров. На 26.05.2021 г. е подписан Договор за управление на МУ – П., на основание чл.10, ал.2, т.10 от Закона за висшето образование /ЗВО/ и Протокол № 1/13.05.2021 г. на Общото събрание на МУ – П., между министъра на образованието и науката и проф. д-р Добромир Димитров.
От приложения трудов договор № 63/30.11.2017 г.  за допълнителен труд в условията на външно съвместителство се установи, че считано от 30.11.2017 г. д-р Добромир Димитров е назначен като лекар хирург в „Медицински център С.М. – диагностика и терапия“ ООД, ЕИК *********. От допълнително споразумение № 005/10.11.2021 г. към трудов договор № 63/30.11.2017 г. се установи, че считано от 10.11.2021 г. проф. д-р Добромир Димитров е преназначен като лекар хирург HIFU към „Медицински център С.М. – диагностика и терапия“ ООД, ЕИК *********. От служебно извършена справка в Търговския регистър и регистър на юридическите лица с нестопанска цел се установява, че УМБАЛ „*** ООД с ЕИК ********* е съдружник в „Медицински център С.М. – диагностика и терапия“ ООД.
От протокол от 19.01.2022 г. с резултати от проведения в същия ден заключителен етап на конкурс за заемане длъжността „началник“ на 15 на брой клиники към УМБАЛ „*** ЕАД с ЕИК *********, град П., се установи, че проф. д-р Добромир Димитров е класиран на първо място за заемане на съответната ръководна длъжност при клиника „Онкологична хирургия“ към същата болница. Въз основа на спечеления конкурс, проф. д-р Димитров е назначен на посочената ръководна длъжност. 
От направената справка в Регистър за уведомленията за трудовите договори и уведомления за промяна на работодател се установи, че считано от 15.04.2008 г. проф. д-р Димитров е назначен за лекар хирург в УМБАЛ „*** ЕАД, а до 15.12.2016 г. е бил назначен за лекар хирург и в УМБАЛ „С.М. – П.“ ООД.
В писмо с вх. № ЦУ-01-2962#4/21.04.2022 г. на КПКОНПИ ректорът на МУ – П. удостоверява, че в периода от месец май 2021 г. до датата на изходиране на писмото от МУ – 
П. (20.04.2022 г.) липсват сключени договори между университета и „Медицински център С.М. – диагностика и терапия“ ООД. В същото писмо посочва, че няма сключени договори между университета и УМБАЛ „*** ЕАД, град П. Със следващо писмо с вх. № ЦУ-01-2962#9/30.08.2022 г. на КПКОНПИ ректорът на МУ – П. удостоверява наличието на подписани от него, в качеството му на ректор на университета, един договор и три допълнителни споразумения към същия с УМБАЛ „*** ЕАД, град П., за периода от месец май 2021 г. до 29.08.2022 г., както следва:
1. Договор за провеждане на практическо обучение по клинични специалности на служители от МУ – П., сключен на 04.04.2022 г.;
2. Допълнително споразумение, сключено на 04.04.2022 г., за провеждане на практическо обучение за срок от 4 години, считано от датата на подписване на споразумението, по отношение на д-р Е. В. П.;
3. Допълнително споразумение, сключено на 12.04.2022 г., за провеждане на практическо обучение за срок от 1 година, считано от датата на подписване на споразумението, по отношение на П. Т. Г.;
4. Допълнително споразумение, сключено на 03.05.2022 г., за провеждане на практическо обучение за срок от 5 години, считано от датата на подписване на споразумението, по отношение на д-р Б. В. Д.
Към писмо с вх. № ЦУ-01-2962#9/30.08.2022 г. на КПКОНПИ са приложени и договори, споразумение и анекс към договор от 30.10.2020 г., сключени между МУ – П., представляван от проф. д-р Добромир Димитров, и УМБАЛ „*** ЕАД, гр. П., представлявано от доц. д-р Ц. Л., в качеството му на изпълнителен директор, както следва:
1. Договор за ползване на консумативи, сключен на 15.05.2021 г.;
2. Договор за ползване на консумативи, сключен на 15.05.2022 г.; 
3. Споразумение за ползване на апаратура на МУ – П., сключено на 17.12.2021г.,  за срок от 2 години, считано от датата на подписване; 
4. Договор за възлагане извършването на високоспециализирано медико-диагностично изследване във високоспециализирана вирусологична лаборатория за изследване на Коронавирус, собственост на МУ – П. (изпълнител по договора), подписан на 02.11.2021 г. и прекратен към настоящия момент;
5. Анекс от 01.06.2021 г. към договор от 30.10.2020 г. с предмет, идентичен с предмета на горепосочения договор от 02.11.2021 г. 
В същото писмо ректорът на МУ – П. допълва още, че УМБАЛ „*** ЕАД е клинична база за обучение на студенти, докторанти и специализанти на МУ – П. по действащ договор за провеждане на обучение от 12.04.2017 г. Ректорът удостоверява обстоятелството, че доц. д-р Ц. Л., към момента изпълнителен директор на УМБАЛ „*** ЕАД, заема и академична длъжност в МУ – П. по силата на трудов договор № 13/27.12.2007 г. Към писмото е приложено допълнително споразумение № 674/08.09.2021 г. към посочения трудов договор, подписано от проф. д-р Димитров, в качеството му на ректор на МУ – П., с доц. д-р  Л.  

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл.52 от ЗПКОНПИ, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията, или задълженията му по служба, както и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на ректор на МУ - П. проф. д-р Добромир Димитров е лице, заемащо висша публична длъжност по смисъла на чл.6, ал.1, т.45 от ЗПКОНПИ и компетентна да се произнесе относно наличието, респективно липсата на конфликт на интереси по отношение на него е КПКОНПИ.  
Съгласно разпоредбата на чл.32 от Закона за висшето образование ректорът на държавно висше учебно заведение, каквото е и МУ – П., в качеството си на представляващ висшето учебно заведение, сключва договори, допълнителни споразумения и изпълнява други функции, произтичащи от законите и от решенията на академичния съвет или Общото събрание.
По преписката се установи, че след спечелен конкурс на 19.01.2022 г., проф. д-р Димитров е назначен на длъжността „началник“ на клиника „Онкологична хирургия“ в УМБАЛ „*** ЕАД, град П. На основание събраните по преписката доказателства, Комисията приема, че в конкретния случай не са налице икономически зависимости между проф. д-р Добромир Димитров и УМБАЛ „*** ЕАД на основание заеманата от него длъжност „началник“ клиника, които обосновават свързаност по смисъла на §1, т.15, б.„б“ от ЗПКОНПИ. ЗПКОНПИ не съдържа легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. „Зависимостта“ се определя и като онова вътрешно субективно убеждение, което съществува у лицето, заемащо публична/ висша публична длъжност, мотивиращо го да се съобразява в момента и когато е повлияно от минали събития или от очаквани бъдещи облаги при и по повод на осъществяване на свое конкретно правомощие или служебно задължение. В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.). Законът не признава всяка икономическа зависимост за релевантна с оглед приложение на правния режим на конфликт на интереси. Разпоредбата на на §1, т.15, б.“б“ от ДР на ЗПКОНПИ поставя като задължително условие икономическите зависимости да пораждат основателни съмнения за обективността и безпристрастността на овластеното лице. Изискването за „основателно съмнение“ е от категорията на условие, без което не може да се приеме, че съществува свързаност. Именно, пораждането на основателни съмнения в безпристрастността и обективността на лицето, заемащо висша публична длъжност по отношение на идентифицирани икономически зависимости е определящо за наличието на свързаност на това основание, по смисъла на §1, т.15, б.“б“ от ДР на ЗПКОНПИ. 
За да е налице свързано лице в хипотезата на икономически зависимости по смисъла на  на  §1, т.15, б.“б“ от ДР на ЗПКОНПИ, е необходимо да се установи по безспорен начин съществуването на факти и обстоятелства, които я доказват. Заемането на длъжността „началник“ на клиника „Онкологична хирургия“ към УМБАЛ „*** от проф. д-р Димитров на основание проведен конкурс, считано от 19.01.2022 г., не обосновава наличието на икономически зависимости между него и болницата, които внасят основателни съмнения в обективността и безпристрастността на проф. д-р Димитров, в качеството му на ректор на МУ - П., при упражняване на правомощията му по служба. 
Видно от събраните по преписката доказателства проф. д-р Димитров, в качеството си на ректор на МУ – П. е упражнил следните правомощия по служба по отношение на УМБАЛ „***, а именно: подписал е Договор за провеждане на практическо обучение по клинични специалности на служители от МУ – П., сключен на 04.04.2022 г.; Допълнително споразумение, сключено на 04.04.2022 г., за провеждане на практическо обучение за срок от 4 години; Допълнително споразумение, сключено на 12.04.2022 г., за провеждане на практическо обучение за срок от 1 година; Допълнително споразумение, сключено на 03.05.2022 г., за провеждане на практическо обучение за срок от 5 години; Договор за ползване на консумативи, сключен на 15.05.2021 г.; Договор за ползване на консумативи, сключен на 15.05.2022 г.; Споразумение за ползване на апаратура на МУ – П., сключено на 17.12.2021г.; Договор за възлагане извършването на високоспециализирано медико-диагностично изследване от 02.11.2021 г.; Анекс от 01.06.2021 г. към договор от 30.10.2020 г., т.е. правомощията са упражнени преимуществено преди 19.01.2022 г., когато проф. д-р Димитров заема длъжността „началник“ на клиника „Онкологична хирургия“ към УМБАЛ „***.
Посочените правомощия, в качеството му на ректор на МУ - П., са упражнени при липса на частен интерес, негов личен или на свързано с него лице. На първо място се установява, че не е налице свързаност по смисъла на §1, т.15, б.“б“ от ДР на ЗПКОНПИ между проф. д-р Димитров и УМБАЛ „***. Освен това при анализ на упражнените правомощия във връзка със сключените договори и споразумения се установи, че са съобразени с предмета на дейност и нуждите на висшето учебно заведение, както и че са безвъзмездни или с нисък материален интерес, което не води до облага за проф. д-р  Димитров или за свързано с него лице. От събраните по преписката доказателства не би могъл да се направи обоснован извод, че по отношение на проф. д-р Димитров е налице частен интерес, а за установяване конфликт на интереси, се изисква наличието на такъв. 
По отношение на „Медицински център С.М. – диагностика и терапия“ ООД в писмо с вх. № ЦУ-01-2962#4/21.04.2022 г. на КПКОНПИ ректорът на МУ – П. изрично удостоверява, че в периода от месец май 2021 г. до 20.04.2022 г. липсват сключени договори между университета и дружеството. Следва изводът, че по отношение на „Медицински център С.М. – диагностика и терапия“ ООД, ЕИК *********, в който проф. д-р Димитров е лекар хирург HIFU по трудово правоотношение, липсват упражнени правомощия от страна на последния в качеството му на ректор на МУ – П.
В съвкупност, изложеното дотук налага извода, че по отношение на проф. д-р Добромир Димитров, в качеството му на ректор на МУ - П., не са кумулативно налични всички изискуеми предпоставки, обосноваващи наличието на конфликт на интереси. Липсата на който и да е елемент от общия състав на конфликта на интереси, съгласно чл.52 от ЗПКОНПИ, води до липсата на конфликт на интереси.
Водена от горното и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на Добромир Димитров, ЕГН **********, ректор на Медицински университет - П. и лице, заемащо висша публична длъжност по смисъла на чл.6, ал.1, т.45 от ЗПКОНПИ, за това, че е подписал Договор от 04.04.2022 г.; Допълнително споразумение, сключено на 04.04.2022 г.; Допълнително споразумение, сключено на 12.04.2022 г.; Допълнително споразумение, сключено на 03.05.2022 г.; Договор от 15.05.2021 г.; Договор от 15.05.2022 г.; Споразумение, сключено на 17.12.2021г.; Договор от 02.11.2021 г.; Анекс от 01.06.2021 г. към договор от 30.10.2020 година, поради липса на частен интерес, негов или на свързано с него лице.
НЕ УСТАНОВЯВА конфликт на интереси по отношение на Добромир Димитров, ЕГН **********, ректор на Медицински университет - П. и лице, заемащо висша публична длъжност по смисъла на чл.6, ал.1, т.45 от ЗПКОНПИ, поради липса на упражнени правомощия по отношение на „Медицински център С.М. – диагностика и терапия“ ООД, в периода от месец май 2021 г. до 20.04.2022 г.
Препис от решението да се изпрати на Окръжна прокуратура – П., с оглед преценка за реализиране на правомощията по чл.76, ал.2 от ЗПКОНПИ.
Препис от решението да се изпрати на Добромир Димитров, ректор на Медицински университет - П., на основание чл.75, т.1 от ЗПКОНПИ.  




КОМИСИЯ:

ЗАМЕСТНИК - ПРЕДСЕДАТЕЛ:………П.……....…/АНТОН СЛАВЧЕВ/

ЧЛЕН:……………………П…………............./АНТОАНЕТА ЦОНКОВА/

ЧЛЕН:…………………....П…………....……….………../ПЛАМЕН ЙОЦОВ/

ЧЛЕН:…………………....П………........................../СИЛВИЯ КЪДРЕВА/

